Komisijos reglamentas (EEB) Nr. 879/2004
2004 m. balandžio 29 d.
dėl laikinojo leidimo naudoti jau patvirtintą pašarų priedą (Saccharomyces cerevisiae) naujai paskirčiai
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1970 m. lapkričio 23 d. priimtą Tarybos direktyvą 70/524/EEB dėl pašarų priedų [1], su paskutiniais pakeitimais, padarytais Reglamentu (EB) Nr. 1756/2002 [2], ir ypač į jos 3 straipsnį ir 9e straipsnio 1 dalį,
kadangi:
(1) Direktyva 70/524/EEB numato, kad į apyvartą gali būti pateikiami tik tokie priedai, kuriems buvo suteiktas Bendrijos leidimas.
(2) Laikinasis leidimas naudoti naujai paskirčiai Direktyvos 70/524 C priedo II dalyje minimus priedus, kuriems priskiriami ir mikroorganizmai, gali būti suteikiamas tik tada, kai tai atitinka šioje direktyvoje nurodytas sąlygas ir jei atsižvelgiant į turimus rezultatus pagrįstai manoma, kad naudojamas gyvūnų mityboje priedas turės vieną iš šios direktyvos 2 straipsnio a dalyje aprašytų poveikių. Toks laikinasis leidimas naudoti šios direktyvos C priedo II dalyje išvardytus priedus gali būti suteikiamas ne ilgesniam kaip ketverių metų laikotarpiui.
(3) Komisijos reglamentu (EB) Nr. 1411/1999 [3] buvo pirmą kartą suteiktas laikinasis leidimas naudoti mikroorganizmams priskiriamą preparatą Saccharomyces cerevisiae (MUCL 39885) paršeliams ir penimiems galvijams.
(4) Prašymui pratęsti leidimą naudoti šį priedą pieninėms karvėms pagrįsti buvo pateikta naujų duomenų.
(5) Įvertinus pateiktą prašymą leisti naudoti naujai paskirčiai šį priedą, buvo nustatyta, kad Direktyvoje 70/524/EEB išvardyti reikalavimai laikinajam leidimui gauti yra įvykdyti.
(6) 2004 m. sausio 27 d. Europos maisto saugos tarnyba (Mokslinė grupė gyvūnų pašaruose naudojamų priedų ir produktų ar medžiagų klausimais) pateikė palankią nuomonę apie priedo saugą, kai jis naudojamas pieninėms karvėms, laikantis šio reglamento priede nustatytų reikalavimų.
(7) Todėl turėtų būti suteiktas laikinasis leidimas naudoti šį priedą pieninėms karvėms ketverių metų laikotarpiui.
(8) Įvertinus prašymą nustatyta, kad reikalingos tam tikros procedūros darbuotojams nuo priede nurodyto priedo poveikio apsaugoti. Tokia apsauga turėtų būti užtikrinama, taikant 1989 m. birželio 12 d. priimtą Tarybos direktyvą 89/391/EEB dėl priemonių darbuotojų saugai ir sveikatos apsaugai darbe gerinti [4].
(9) Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Priede pateikiamą "mikroorganizmų" grupei priklausantį preparatą šiame priede nustatytomis sąlygomis leidžiama laikinai naudoti kaip priedą, naudojamą gyvūnų mityboje.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. balandžio 29 d.